Lo  asturiano va ser, destamiente, evolución, agiornamientu y arriquecimientu cola incorporación d'elementos y referencies esternes, d'esa carga de fonda potencia cultural asturiana de niciu tradicional: llingua, elementos culturales materiales ya inmateriales, instituciones xurídiques propies, etc. La nueva realidá trai consigo'l francimientu les llendes internes y esternes del vieyu territoriu de los ástures tresmontanos; y tamién la integración y confusión de los ámbitos público y priváu (fasta agora xebraos nel tradicional discursu políticu). Y esta nueva realidá nun sólo xenera nueves pautes culturales d'organización y socialidá humanes, sinón que constitúi dafecho -al traviés d'estremaes formes telemátiques d'interaición ya intercambiu d'información-, un nuevu espaciu d'identidá y de participación política. Un espaciu públicu, nel sen habermasianu del términu.